*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 29ης Απριλίου 1988

για την έγκριση της ενίσχυσης στη βιομηχανία άνθρακα εκ μέρους του Ηνωμένου Βασιλείου κατά το οικονομικό έτος 1988/89

(Το κείμενο στην αγγλική γλώσσα είναι το μόνο αυθεντικό)

(88/294/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Η κυβέρνηση του Ηνωμένου Βασιλείου γνωστοποίησε στην Επιτροπή με επιστολή της 22ας Ιανουαρίου 1988, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις χρηματοοικονομικές παρεμβάσεις στις οποίες προτίθεται να προβεί άμεσα ή έμμεσα υπέρ της βιομηχανίας άνθρακα κατά τη διάρκεια του οικονομικού έτους 1988/89. Σύμφωνα με την εν λόγω απόφαση, υποβάλλονται για έγκριση στην Επιτροπή οι παρακάτω ενισχύσεις:

- ενίσχυση για τη μεταφορά της θέσης και του τόπου απασχόλησης: 14,5 εκατομμύρια λίρες στερλίνες.

Με την ενίσχυση για τη μεταφορά της θέσης και του τόπου απασχόλησης αναμένεται να καλυφθούν εν μέρει οι δαπάνες της British Coal που προκύπτουν από την αναδιάρθρωση της βιομηχανίας άνθρακα.

Η ανωτέρω ενίσχυση αποτελεί ειδικό μέτρο που ισχύει από πολλά χρόνια και εφαρμόζεται ανεξάρτητα από τις ενισχύσεις που προβλέπονται στα άρθρα 3 και 5 της απόφασης. Ως εκ τούτου, η εν λόγω ενίσχυση συμβιβάζεται με τις διατάξεις του άρθρου 6 της απόφασης.

Το μέτρο αποβλέπει στη διευκόλυνση της αναδιάρθρωσης της βιομηχανίας άνθρακα και στη βελτίωση της ανταγωνιστικότητας της εν λόγω βιομηχανίας, σύμφωνα με το άρθρο 2 παράγραφος 1 πρώτη περίπτωση της απόφασης.

ΙΙ

Όσον αφορά το κατά πόσο συμβιβάζονται οι ενισχύσεις που προβλέπονται για την τρέχουσα παραγωγή με την καλή λειτουργία της κοινής αγοράς, πρέπει να σημειωθθούν τα ακόλουθα:

- λόγω των υψηλών αποθεμάτων άνθρακα και οπτάνθρακα, δεν προβλέπεται καμιά δυσκολία εφοδιασμού κατά τη διάρκεια του οικονομικού έτους 1988/89,

- κατά τη διάρκεια του οικονομικού έτους 1988/89 δεν προβλέπεται αύξηση του όγκου των παραδόσεων βρετανικού άνθρακα προς τις άλλες χώρες της Κοινότητας,

- κατά τη διάρκεια του οικονομικού έτους 1988/89 δεν προβλέπεται καμιά ενέργεια ευθυγράμμισης των τιμών προς εκείνες των άλλων κοινοτικών παραγωγών,

- δεν αναμένεται κατ' αρχήν ότι οι τιμές του βρετανικού άνθρακα θα οδηγήσουν κατά τη διάρκεια του οικονομικού έτους 1988/89, σε έμμεσες ενισχύσεις προς τους βιομηχανικούς χρήστες άνθρακα.

Ως εκ τούτου, οι ενισχύσεις που προβλέπονται για την τρέχουσα παραγωγή της βρετανικής βιομηχανίας άνθρακα, κατά το οικονομικό έτος 1988/89, συμβιβάζονται με την καλή λειτουργία της κοινής αγοράς.

ΙΙΙ

Σύμφωνα με το άρθρο 11 παράγραφος 2 της απόφασης, η Επιτροπή πρέπει να μεριμνά ώστε οι άμεσες ενισχύσεις που εγκρίνονται για την τρέχουσα παραγωγή να χρησιμοποιούνται αποκλειστικά για τους σκοπούς που εκτίθενται στα άρθρα 3 έως 6 της εν λόγω απόφασης· ότι, για το σκοπό αυτό, η Επιτροπή πρέπει να ενημερώνεται για το ύψος και τον τρόπο κατανομής των ποσών που καταβάλλονται,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται η χορήγηση εκ μέρους του Ηνωμένου Βασιλείου ενισχύσεων στη βιομηχανία άνθρακα για τη μεταφορά της θέσης και του τόπου απασχόλησης ύψους 14 500 000 λιρών στερλινών, από την 1η Απριλίου 1988, για το οικονομικό έτος 1988/89.

Άρθρο 2

Η κυβέρνηση του Ηνωμένου Βασιλείου κοινοποιεί στην Επιτροπή το αργότερο μέχρι τις 30 Ιουνίου 1989, τα ποσά ενισχύσεων που πραγματικά καταβλήθηκαν κατά τη διάρκεια του οικονομικού έτους 1988/89.

Άρθρο 3

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 29 Απριλίου 1988.

Για την Επιτροπή

Nicolas MOSAR

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.